На основу члана 13. Закона о подстицајима у пољопривреди и руралном развоју (''Службени гласник РС'', број 10/13), Закона о изменама и допунама Закона о подстицајима у пољопривреди и руралном развоју (''Службени гласник РС'', број 103/15), члана 8. Одлуке о буџету општине Осечина за 2024. годину (''Општински службени гласник'', број 3 од 06.03.2024. године) и Програма мера подршке за спровођење пољопривредне политике и политике руралног развоја општине Осечина за 2024. годину, Општинско веће општине Осечина, на седници одржаној дана 08.10.2024. године доноси:

ОДЛУКУ

О РАСПИСИВАЊУ КОНКУРСА ЗА ДОДЕЛУ СРЕДСТАВА

**ЗА РАЗВОЈ ПЧЕЛАРСТВА НА ТЕРИТОРИЈИ ОПШТИНЕ ОСЕЧИНА У 2024. ГОДИНИ**

1. **Предмет:**
* избор корисника средстава на основу Правилника о условима и начину остваривања права на подстицаје за развој пчеларства на територији општине Осечина у 2024. години, у оквиру реализације Програма мера подршке за спровођење пољопривредне политике и политике руралног развоја на територији општине Осечина за 2024. годину, а у циљу стварања услова за очување, подстицање, унапређење и развој пчеларске производње на подручју општине Осечина.
1. **Програм мера:**
* Унапређење и развој пчеларства путем доделе бесповратних средстава при куповини нових кошница, ројева и пчеларске опреме у износу до 50 % од вредности купљене опреме, не рачунајући износ ПДВ-а. Укупна вредност инвестиције за кошнице, ројеве и пчеларску опрему не може бити већа од 60.000,00 динара без ПДВ-а.
1. **Услови**

 Право коришћења средстава по овом Програму имају физичка лица са подручја општине Осечина која се баве пчеларском производњом и испуњавају следеће услове:

* да је подносилац захтева уписан као носилац регистрованог пољопривредног газдинства које се налази у активном статусу у 2024. години;
* да подносилац захтева има пребивалиште на територији општине Осечина;
* да је подносилац захтева измирио сва потраживања по основу пореских обавеза према општинској управи Осечина;
* да није користио средства Републике Србије по истом основу у 2024. години;
* да је члан пчеларског удружења са седиштем на територији општине Осечина;
* да има најмање 10 кошница уписаних у регистар сточног фонда код надлежне ветеринарске станице, а за пољопривреднике почетнике потврда пчеларског друштва да је у 2024. години први пут уписан у евиденцију;
* да је измирио све уговорне обавезе по било ком конкурсу општине Осечина за развој пољопривреде и руралног развоја у протекле 3 године.
1. **Потребна документација:**

* потврда о активном статусу пољопривредног газдинстава у 2024. години;
* потврда Општинске управе Осечина о измиреним пореским обавезама;
* фотокопија картице наменског рачуна пословне банке;
* фотокопија личне карте;
* Изјава подносиоца захтева да није користио средства Републике Србије за исту намену;
* фотокопија чланске карте или потврда о чланству у неком од пчеларских удружења са територије општине Осечина са датумом од када је члан пчеларског удружења;
* извод из Регистра пољопривредних газдинстава са подацима о пријављеном сточном фонду или потврда надлежне ветеринарске станице о броју пчелињих друштава;
* готовински рачун на име купљених кошница и/или пчеларске опреме који гласи на име подносиоца захтева;
* отпремница за купљене кошнице и/или пчеларску опрему која гласи на име подносиоца захтева ;
* доказ о извршеном плаћању предметне инвестиције и то: потврда о преносу средстава или извод, оверени од стране банке, а у случају када је извршено готовинско плаћање или плаћање картицом доставља се фискални исечак;
* гарантни лист, односно изјаву о саобразности за извршену набавку предметне опреме за коју је утврђена обавеза издавања гарантног листа.
1. **Начин доделе субвенција:**

 Субвенција за куповину нових кошница, ројева и/или пчеларске опреме, одобрава се сваком пољопривредном газдинству које уредно поднесе пријаву на конкурс и испуни све услове предвиђене истим. Износ субвенице по једном пољопривредном газдинству биће познат након завршетка конкурса и обраде свих пристиглих пријава тј. након утврђивања укупног броја исправних пријава и сразмерно подељен свим подносиоцима пријаве који испуњавају услове предвиђене конкурсом.

Предвиђени износ средстава за ову врсту подстицаја који је опредељен Буџетом општине Осечина и Програмом мера подршке за спровођење пољопривредне политике и политике руралног развоја на територији општине Осечина за 2024. годину износи 500.000,00 динара.

Сви потребни обрасци могу се преузети у Општинској управи Осечина - Пољопривредној служби, улица Карађорђева број 114, II спрат, канцеларија број 20.

 **Конкурс ће бити отворен до 28.10.2024. године.**

Текст Јавног конкурса биће објављен на огласној табли Општинске управе Осечина, недељном листу ''Напред'' и на web страни општине Осечина www.osecina.com.

Општинско Веће општине Осечина,

 Број: 002834324 2024 06420 004 001 060 107, дана 08.10.2024. године

 Општинско веће

 Председник

 Никола Томић с.р.